प्ले–अफमा नेपालको रवाफ
नेपाललाई वान–डे अन्तर्राष्ट्रिय मान्यताप्राप्त गर्न बिहीबार पपुवा न्युगिनी (पीएनजी) विरुद्धको जित अत्यावश्यक थियो ।
काठमाडौँ — नेपाललाई वान–डे अन्तर्राष्ट्रिय मान्यताप्राप्त गर्न बिहीबार पपुवा न्युगिनी (पीएनजी) विरुद्धको जित अत्यावश्यक थियो ।विश्वकप छनोटअन्तर्गत प्ले–अफको उक्त महत्त्वपूर्ण खेलमा दीपेन्द्रसिंह ऐरीको अलराउन्ड प्रदर्शनसँगै नेपालले ६ विकेटको जित हात पार्‍यो । अर्को प्लेअफमा नेदरल्यान्ड्सले हङकङलाई ४४ रनले पराजित गरेपछि नेपालको वान–डे अन्तर्राष्ट्रिय मान्यता पक्का भएको छ ।जिम्बावेस्थित हरारे मैदानमा टस जितेर फिल्डिङ रोजेको नेपालले २८ ओभरमै पीएनजीलाई १ सय १४ रनको सामान्य स्कोरमा अलआउट गर्‍यो । नेपालका सोमपाल कामीले तेस्रो ओभरमै ओपनर असद भालाको विकेट लिँदै उत्कृष्ट सुरुआत दिलाए । अर्का ओपनर टोनी उरा पनि आठौं ओभरमा ११ रन जोड्दै करण केसीको बलमा कट बिहाइन्ड भए । त्यसपछि सन्दीप लामिछानेले मध्यक्रम ध्वस्त पार्ने क्रममा ४ विकेट लिए ।१३ औं ओभरमा चाड सोपरलाई १० रन जोड्का एलबीडब्लू धरापमा पारेका सन्दीपले अर्को ओभरमा सेसे बाउलाई बोल्ड गरे । १६ औं ओभरको पहिलो बलमा माहुरु दाइलाई आउट गरेका सन्दीपले अर्को ओभरमा किप्लिन डोरिगालाई बोल्ड गर्दै पीएनजीलाई ७८–६ को स्थितिमा पुर्‍याए ।अर्का स्पिनर दीपेन्द्रसिंह ऐरीले तल्लोक्रमका ब्याट्सम्यानलाई आउट गरेसँगै पीएनजी २८ औं ओभरमा १ सय १४ रन जोडेर अलआउट भयो । दीपेन्द्रले सर्वाधिक १९ रनमा खेलिरहेका चाल्र्स अमिनीलाई एल्बीडब्लू आउट गरे । जेसन किला १५ रनको स्थितिमा दीपेन्द्रको बलमा बोल्ड भएलगत्तै अर्को बलमा नर्मन भानुआ पनि बोल्ड हुन पुगे । त्यसपछिको ओभरमा जोन रेभाले विकेटकिपर अनिल साहलाई क्याच थमाएपछि पीएनजी अलआउट भयो । जवाफमा नेपालको ओपनिङ जोडीले दोहोरो अंक छुन सकेन । उपकप्तान ज्ञानेन्द्र मल्ल दोस्रो ओभरमा १ रन जोड्दै पेभेलियन फर्कंदा अनिल शाह ९ रन हुँदा तेस्रो ओभरमा भानुआको बलमा एलबीडब्लू आउट भए । कप्तान पारस खड्का प्रतियोगिताका अन्य खेलझैं आक्रामक शट खेल्दै २ चौका र १ छक्कासहित २० रन जोडे पनि सातौं ओभरमा टप–एज लाग्दै क्याचआउट भए ।चौथो विकेटमा दीपेन्द्र र आरिफ शेखले ६७ रनको साझेदारी गर्दै नेपाललाई जिततर्फ उन्मुख गराए । ४२ बलमा १ चौकासहित २६ रन जोडेका आरिफ जित हासिल गर्न १३ रन बाँकी छँदा भानुआको बलमा एल्बीडब्लू आउट भए । दीपेन्द्रले २३ औं ओभरको अन्तिम बलमा विजयी रनका रूपमा छक्का प्रहार गरेर व्यक्तिगत अर्धशतक पनि पूरा गरे । नटआउट ५० रन बनाएका दीपेन्द्रले ७६ बल खेले । त्यसमा उनले ३ छक्का र १ चौका प्रहार गरे । बलिङमा ४ विकेट लिएका दीपेन्द्र म्यान अफ द म्याच चुनिए ।अर्को खेलमा नेदरल्यान्ड्सले छाडेको १ सय ७५ रनको लक्ष्य पछ्याउने क्रममा हङकङ ४३ औं ओभरमा १ सय ३० रन जोड्दै अलआउट भयो । हङकङका कप्तान बाबर हायातले ९४ बलमा ५२ रन जोडे पनि राम्रो साथ नपाउँदा नेदरल्यान्ड्स विजयी भयो । त्यसअघि पहिलो ब्याटिङ गरेको नेदरल्यान्ड्सले म्यान अफ द म्याच म्याक्स ओडाउडको ६२ रन मदतले ४८.२ ओभरमा अलआउट हुनुअघि १ सय ७४ रन जोडेको थियो ।नेपालले सातौं स्थानका लागि शनिबार नेदरल्यान्ड्ससँग खेल्नेछ ।जित दिवंगतप्रति समर्पितनेपाली राष्ट्रिय क्रिकेट टोलीका कप्तान पारस खड्काले पीएनजीविरुद्धको जित सोमबार त्रिभुवन विमानस्थलको धावनमार्गमा भएको यूएस बंगला एयरलाइन्सको विमान दुर्घटनामा परी दिवंगत भएकाप्रति समर्पित रहेको बताएका छन् । नेपाली टोली उक्त दुर्घटनामा दिवंगत भएकाको सम्मानमा बिहीबार पाखुरामा कालोपट्टि बाँधेर मैदानमा उत्रिएको थियो ।वेस्ट इन्डिजविरुद्ध अफगान विजयीविश्वकप छनोटअन्तर्गत सुपर सिक्सको पहिलो खेलमा बिहीबार अफगानिस्तानले वेस्ट इन्डिजलाई ३ विकेटले हराएको छ । हरारेमा सम्पन्न खेलमा वेस्ट इन्डिजले छाडेको १ सय ९८ रनको लक्ष्य अफगानिस्तानले १४ बल बाँकी छँदै ७ विकेट गुमाएर भेटेको थियो । म्यान अफ द म्याच मुजिब उर रहमानले ओपनर क्रिस गेलसहित तीन विकेट लिँदै वेस्ट इन्डिजलाई ठूलो योगफलतर्फ अग्रसर हुन दिएनन् । जवाफमा रहमत साहको ६८ रन मदतले विजयी अफगानिस्तानले सुपर सिक्समा महत्त्वपूर्ण २ अंक जोड्यो ।